Beskrivelse av søknadsprosess og evalueringskriterier for utlysningen “Mer bærekraftig fôr til husdyr og fisk - fra idé til marked”

# Generell informasjon

Dokumentene som legges til grunn for vurdering av søknaden er som følger:

- elektronisk søknadsskjema
- prosjektbeskrivelse (mal)
- budsjett (mal)
- CV for sentrale prosjektdeltakere
- bedriftsopplysninger for involverte bedrifter (mal)
- intervju (kun utvalgte prosjekter)

# Behandlingsprosedyre

Søknaden vil bli behandlet av et administrativt team bestående av representanter fra Forskningsrådet, Innovasjon Norge, Siva og Enova. I tillegg vil fageksperter delta i panelet som vurderer søknadene.

**Forvurdering:** Først gjøres det en forvurdering av om søknaden tilfredsstiller formelle krav. Søknadene vil deretter bli behandlet i en to-trinns prosess.

**Panelets relevans- og kvalitetsvurdering foretas i første trinn** av søknadsbehandlingen og omfatter vurderinger basert på innsendt søknad med vedlegg. I denne fasen foretas det først en vurdering av hvorvidt prosjektet er kvalifisert – se kvalifiseringskriterier nedenfor. I tillegg vil søknaden bli vurdert i henhold til rangeringskriterier beskrevet nedenfor. Begge vurderingene vil bli foretatt av et panel bestående av representanter fra Enova, Siva, Innovasjon Norge, Forskningsrådet og relevante nasjonale fageksperter.

**Finalerunden foretas i andre trinn av søknadsbehandlingen.** Hervil de høyest rangerte prosjektene fra første trinn bli invitert til å presentere prosjektet for panelet (Forskningsrådet, Innovasjon Norge, Siva, Enova og fageksperter).

**Intervjuene gjennomføres i Oslo – tentativt i uke 16 2022 (18.–22. april). Vi forutsetter at søkere kan delta på en av de aktuelle datoene.**

**Innstilling.** Det administrative teamet, som består av representanter for virkemiddelaktørene (Forskningsrådet, Innovasjon Norge, Enova og Siva), beslutter hvilke av prosjektene som skal innstilles til bevilgning. Når søknadene ellers vurderes likt vil vi prioritere prosjekter med kvinnelig prosjektleder. Bevilgende organer i Forskningsrådet og Innovasjon Norge vedtar koordinert hvilke prosjekter som skal få bevilgning.



**Siva** vil legge til rette for å utnytte muligheter for nødvendig test-/verifiseringsinfrastruktur i katapultsentrene som del av teknologiutviklingen. Støtten gis i henhold til gjeldende regelverk for katapultordningen. Videre kan Sivas Eiendomsavdeling bistå ved behov for utvikling av industritomter og oppføring av industribygg.

**Enova** bekrefter en intensjon om finansiering når løsningen skal demonstreres eller tas i bruk for første gang av en egnet bruker. Merk at støtte fra Enova er betinget av at demonstrasjonsprosjektet selvstendig oppfyller kriteriene for støtte, og at det vil gjøres en egen beregning av støttebeløp når demonstrasjonsprosjektet er klart for beslutning.

# Kriterier for de ulike trinnene i søknadsbehandlingen

## **Krav i forvurderingen**

I forvurderingen vurderes følgende formelle krav i utlysningen:

* Søker har norsk organisasjonsnummer.
* Søknaden følger format og krav til vedlegg.
* Søknaden er innenfor utlyst tema.

Søknader som ikke oppfyller disse kravene avvises og vil ikke gå videre i søknadsbehandlingen.

## **Kvalifikasjonskriterier**

Kvalifikasjonskriteriene er en del av panelets relevans- og kvalitetsvurdering i trinn 1. Vurderingene knyttet til kvalifikasjonskriteriene gjøres på bakgrunn av informasjon som er sendt inn til søknadsfrist.

* Prosjektet vil bidra til verdiskaping og kunnskapsutvikling i Norge
* Søker har beskrevet en strategi og plan for å ta løsningen til markedet.
* Søker har beskrevet hvordan det sikres at markeds-/kundebehov er styrende for utvikling av løsningen.
* Søker har beskrevet hvordan prosjektet skal bidra til mer bærekraftig fôr.
* Finansieringen vil være utløsende for at prosjektet blir satt i gang.

## **Rangeringskriterier**

### I tillegg til kvalifikasjonskriterier beskrevet ovenfor vil søknaden bli vurdert i henhold til følgende rangeringskriterier beskrevet nedenfor. For rangeringskriteriene benyttes en karakterskala fra 1 til 7 hvor 7 er beste karakter.

### ***Forskning og innovasjon***

**Innovasjonsgrad**

Innovasjonshøyde er et uttrykk for hvor original og nyskapende idéen er, sammenliknet med eksisterende løsninger, i et internasjonalt perspektiv. Med innovasjon forstås verdiskapende fornyelse, og den planlagte løsningen må derfor være mer bærekraftig/bedre/billigere/enklere enn dagens alternativer.

Panelet skal vurdere det foreslåtte prosjektet mot

* konkurrerende løsninger i markedet
* alternative måter å løse problemet på

Innovasjonsområder:

* nye eller forbedrede teknologier/løsninger/tjenester
* nye eller forbedrede prosesser
* nye forretningsmodeller

**Forskningsgrad og forskningens innovasjonsrelevans**

Forskningsgrad er et uttrykk for i hvilken grad prosjektet frembringer ny kunnskap av betydning for den faglige utviklingen innenfor de områdene som forskningen omfatter og er relevant for prosjektets mål. Det må fremgå at prosjektet tar utgangspunkt i status på forskningsfeltet.

Forskningsgraden vurderes mot disse punktene:

* forskningens bidrag til faglig utvikling
* forskningens relevans for innovasjonen
* demonstrert kunnskap om status på forskningsfeltet
* prosjektets betydning for utdanning som kan bidra til å realisere innovasjonen

### ***Virkninger og effekter***

**Nytteverdi for utvikling og produksjon av bærekraftige fôringredienser**

For denne utlysningen er samfunnsmessig nytte i form av nye bærekraftige fôringredienser slik det fremgår av kriteriene nedenfor helt vesentlig. Vi forventer at prosjektet skal gi et betydelig bidrag til norsk selvforsyning av mer bærekraftig fôr. I tillegg vurderer vi også andre samfunnsmessige effekter (dvs. nytte ut over gevinstpotensialet for partnere i prosjektet).

Vi vurderer

* potensialet for produksjon av fôringredienser med vesentlig bedre bærekraftsprofil enn dagens alternativer. Når vi skal vurdere hvor godt dere svarer på dette med bærekraft i søknadene, vil vi legge til grunn at prosjektet leverer vesentlig på viktige ambisjoner knyttet til bærekraft, som
	+ reduksjon av klimagasser
	+ ivaretakelse av sunne økosystemer og biomangfold
	+ forebygging og bekjempelse av forurensing
	+ overgang til en sirkulær økonomi.
* om løsningen kan realiseres i en skala som gir signifikante bidrag til fremtidige norske fôrbehov og betydelig samfunnseffekt i form av økt bærekraft og nasjonal selvforsyning. Søknaden må derfor beskrive, sannsynliggjøre og kvantifisere så langt det er praktisk mulig hvordan prosjektet vil bidra til mer bærekraftige innsatsfaktorer til fôr enn dagens alternativer.
* hvorvidt prosjektet har samfunnsnytte og verdiskaping ut over det som er nevnt over, sammenliknet med konkurrerende løsninger, for eksempel nye arbeidsplasser, eksportpotensial eller positive ringvirkninger for andre sektorer

**Verdiskapingspotensial for bedriftspartnere**

Verdiskapingspotensialet for bedriftspartnere er et uttrykk for de forventede økonomiske gevinstene for bedriftspartnerne etter gjennomført industrialisering og kommersialisering.

Vi skal vurdere om prosjektet vil bidra til varig økt økonomisk lønnsomhet og styrket konkurransekraft for bedriftene.

Potensialet skal vurderes opp mot de samlede kostnadene ved industriell realisering. Vi forutsetter at realiseringen i forventet/realistisk skala blir vellykket. Verdiskapingspotensialet kan fremkomme som:

* ny omsetning
* reduserte kostnader
* økning eller opprettholdelse av konkurranseevne

### ***Gjennomføring***

**Gjennomføringsevne**

Gjennomføringsevne er et uttrykk for i hvilken grad samarbeidspartnerne samlet sett anses å kunne gjennomføre prosjektet på en god måte:

* Bedriftene/konsortiet har tilstrekkelig faglig, organisatorisk og teknologisk kompetanse og kapasitet til å gjennomføre prosjektet frem til investeringsbeslutning for industriell realisering.
* Bedriftene har tilfredsstillende eierskap, styre og ledelse.
* Prosjektet er godt forankret i strategier og hos styre/ledelse.
* Bedriftene har en realistisk plan for fullfinansiering av prosjektet.
* Prosjektet fremstår gjennomførbart ut fra:
* prosjektplan, inklusiv arbeidspakker, fremdriftsplan og leveranser
* budsjett og ressursinnsats
* målbare milepæler
* tilgang på råvarer og energi gjennom prosjektfasen
* tydelig markedsforståelse
* håndtering av immaterielle rettigheter (hvis relevant)
* plan for involvering av regulatoriske myndigheter (hvis relevant)
* plan for håndtering av angitte usikkerheter/risiko
* plan for innhenting av evt. offentlige tillatelser, dersom dette ikke er på plass

**Realisering og spredning av innovasjonen**

Plan for realisering av innovasjonen er et uttrykk for i hvilken grad realisering og spredning av innovasjonen ut over prosjektet fremstår som gjennomførbart ut fra disse punktene:

* Det er sannsynliggjort et definert marked for løsningen, både nasjonalt og internasjonalt. Markedet bør være kvantifisert så langt det er mulig.
* Bedriftene/konsortiet har en realistisk plan og gode forutsetninger for å få innpass og ha konkurransekraft i markedet.
* Bedriftene/konsortiet har en troverdig forretningsmodell for prosjektet og for videre spredning av innovasjonen.
* Det kan sannsynliggjøres at det vil finnes tilgjengelig råvarer (og energi) for å realisere innovasjon i en skala som søker har beskrevet under verdiskapingspotensial.
* Innovasjonen og kunnskapsgrunnlaget har positive ringvirkninger for andre norske verdikjeder eller bransjer.